कितने महीने पहले करानी होगी बुकिंग, क्या है बुक करने का प्रोसेस
IRCTC FTR Service; Train Coach Booking Guide For Marriage Ceremony इसके लिए हर कोच के लिए 50,000 रुपये सिक्योरिटी डिपॉजिट जमा करना होता है।
शादी की तैयारियां करने में हफ्ते-महीने कब बीत जाते हैं पता ही नहीं चलता। बहुत सारी तैयारियां के बीच आपका एक काम और बढ़ जाता है, अगर शादी आउट ऑफ स्टेशन हो तब…
मेहमानों को वेडिंग डेस्टिनेशन ले जाने और लाने के लिए ट्रेन में टिकट बुक कराने की टेंशन।
आजकल ऐसा ट्रेंड है कि लड़का-लड़की वाले एक ही जगह पर शादी के सारे फंक्शन एक साथ इकट्ठा होकर करते हैं। ऐसे में सबके लिए एक साथ बुकिंग कराना मुश्किल हो जाता है।
आज जरूरत की खबर में आपकी इस मुश्किल को आसान करते हैं और बताते हैं कि किस तरह फैमिली फंक्शन या ग्रुप ट्रिप के लिए आप कोच या ट्रेन आसानी से बुक कर सकते हैं।
सवाल: क्या शादी, बारात या ट्रिप के लिए कोच बुक कराने का प्रोसेस आम रजिर्वेशन प्रोसेस से अलग है?
जवाब: अगर 5-7 लोग जा रहे हैं तब तो नॉर्मल प्रोसेस से बुकिंग हो जाएगी। वहीं अगर पूरी बारात ट्रेन से जा रही है तो आप इसे नॉर्मल IRCTC की वेबसाइट से बुक नहीं करवा सकते। इसके लिए IRCTC की अलग वेबसाइट है।
सवाल: ट्रेन से जब भी जाना हो, बुकिंग तो हो ही जाती है, इसमें क्या खास बात है?
जवाब: हां बिल्कुल। बुकिंग तो करा लेते हैं। पर इस तरह से बुकिंग कराने में एक साथ एक ही कोच में सभी की सीटें नहीं होती हैं। अलग-अलग सीट या अलग-अलग कोच में बुकिंग होती है। जिससे शादी की बारात हो या ट्रिप उसका मजा किरकिरा हो जाता है।
साथ ही शादी के सीजन में बल्क में रिजर्वेशन टिकट मिलने में भी परेशानी होती है।
इससे बुकिंग कराने में खास बात ये है कि ट्रेन की पूरी एक कोच या पूरी ट्रेन को ही आप बुक कर सकते हैं। इस तरह से बुकिंग करने से आपके ट्रांसपोर्ट का खर्चा काफी हद तक बच सकता है।
सवाल: IRCTC की इस वेबसाइट का नाम क्या है? क्या इससे हर क्लास की टिकट बुक हो सकती है?
जवाब: IRCTC के फुल टैरिफ रेट यानी FTR सर्विस से इस तरह की बुकिंग होती है।
इसमें आपको फर्स्ट क्लास, एसी 2-टियर, एसी 3-टियर, एसी 2 कम 3 टियर, एसी चेयर कार, स्लीपर, एसी सैलून, सेकंड सीटिंग जैसे कोच आराम से बुक कर सकते हैं।
यहां आपको भारतीय रेलवे को यात्रा की डिटेल जैसे डेट, समय, दिन, यात्रियों की संख्या, रूट और डेस्टिनेशन की जानकारी देनी होगी।
सवाल: शादी और ट्रिप के लिए ट्रेन की बुकिंग कैसे करें?
जवाब: इसका जवाब नीचे लगे क्रिएटिव में डिटेल में दिया गया। पढ़ें…
सवाल: इस तरह बुकिंग के लिए ऑफलाइन रजिस्ट्रेशन होता है क्या?
जवाब: भारतीय रेलवे के अनुसार, FTR कोच और ट्रेनों के लिए ऑफलाइन बुकिंग देश भर होती है। लेकिन इसके लिए आपके राज्य के किसी भी मुख्य रेलवे स्टेशन पर जाना होगा। उस स्टेशन के मुख्य आरक्षण अधिकारी यानी चीफ रिजर्वेशन ऑफिसर से रिक्वेस्ट करके आप कोच और पूरी ट्रेन बुक कर सकते हैं।
सवाल: कोच और ट्रेन बुक करने के लिए कितने समय पहले बुकिंग करा लेना चाहिए?
जवाब: शादी की तारीख या ग्रुप ट्रिप से कम से कम 1 से 6 महीने पहले इस तरह की बुकिंग करानी होगी।
सवाल: इस तरह की बुकिंग में एक व्यक्ति कितने कोच बुक कर सकता है?
जवाब: बारात, ग्रुप ट्रिप के लिए एक व्यक्ति ट्रेन में FTR पर अधिकतम 2 कोच बुक कर सकता है।
सवाल: एक कोच या पूरी ट्रेन बुक करने में कितना खर्चा आएगा?
जवाब: दोनों का खर्च अलग-अलग है…
कोच के लिए 50,000 रुपए सिक्योरिटी डिपॉजिट जमा करना होता है। इस सर्विस में प्रति यात्री किराया राउंड ट्रिप के फॉर्मूला के साथ संबंधित क्लास के हिसाब से लगता है।
पूरी ट्रेन बुक करने वाले को पता होना चाहिए कि आमतौर पर ट्रेन में 18 कोच होते हैं। जिसे पूरी ट्रेन की बुक करनी है उसे 9 लाख रुपए का सिक्योरिटी डिपॉजिट जमा करना होगा।
FTR सर्विस से 2 SLR कोच और अधिकतम 24 कोच बुक कर सकते हैं।
सवाल: क्या FTR सर्विस की ट्रेनें सभी स्टेशनों पर आती हैं?
जवाब: FTR में सभी रेलवे स्टेशनों से यात्रा करने की परमिशन है लेकिन चार्टर्ड कोच को सिर्फ उन्हीं स्टेशनों पर जोड़ा या अलग किया जा सकता है जहां ट्रेन के रुकने का टाइम 10 मिनट या उससे अधिक है।
जरूरत की खबर के कुछ और आर्टिकल भी पढ़ें…
1.ONDC पर Swiggy-Zomato से सस्ता खाना:फ्री डिलीवरी और ऑफर्स, ग्राॅसरी-इलेक्ट्रॉनिक आइटम्स में भी बचत
2.बाथरूम में तो नहीं रखते टूथब्रश:साफ दिखते टॉयलेट में लाखों वायरस, जर्म फ्री रखने का क्या है सही तरीका
